***ХРИСТИЯНСКА ОБЩНОСТ – ГРАД ВИДИН***

**ОТВОРЕНО  ПИСМО**

ДО

*Г- Н МОМЧИЛ СТАНКОВ*

*ОБЛАСТЕН УПРАВИТЕЛ*

*ОБЛАСТ ВИДИН*

ДО

*Г-Н ВЛАДИМИР ТОШЕВ*

*НП ОТ 43 НС ПП ГЕРБ*

ДО

*Г-Н ИВАН ИВАНОВ*

*НП ОТ 43 НС К-Я АБВ*

ДО *Г-Н ОГНЯН ЦЕНКОВ*

*КМЕТ НА ОБЩИНА ВИДИН*

**КОПИЕ ДО:**

ДО

*Г-Н ФИЛИП ПОПОВ*

*НП ОТ 43 НС ПП БСП*

ДО

*Г-Н СТАНИСЛАВ АТАНАСОВ*

*НП ОТ 43 НС ПП ДПС*

Уважаеми господа,

Ние, представителите на християнската общност в град Видин, се отнасяме с уважение и разбиране за трудностите и предизвикателствата, пред които се изправяте ежедневно, заради заеманите от вас длъжности. Осъзнаваме степента на вашата отговорност при взимането на управленски решения, от които зависи качеството на живот на хората, живеещи във вашия избирателен район и които статистически са определяни като жители на най-бедния регион в Европейския съюз.

Причината да се обърнем към вас с това писмо е следната: Нашият християнски мироглед, съвест и морал ни задължават да имаме активна позиция по отношение на процесите, случващи се в нашето общество. Считаме за дълг, произхождащ от християнската ни идентичност, не само да се молим за управляващите, както ни учи св. апостол Павел (1 Тимотей 2:1-2), но и да изразяваме открито мнението си по отношение на конкретни решения на управляващия елит.

В тази връзка, с настоящето писмо, с цялата си добронамереност, бихме искали да ви помогнем да не допуснете грешка, от която ще страдат не само вашите избиратели, но и всички хора от региона, за който ние, от една страна като данъкоплатци, а от друга страна като християни, милеем.

Става въпрос за решението на правителството да пренасочи средствата, предвидени за модернизиране на жп линия Видин-София, към региона на София – за жп трасето Волуяк-Елин Пелин, както и за премахването на високоскоростния път Ботевград-Видин от приоритетните проекти за изпълнение, съдържащи се в оперативна програма „Транспорт“. Пренасочването на средства може да е оправдано, когато касае приоритетите на някой политически субект, но когато тези средства могат да се окажат ключови за съживяването на един доказано беден регион, то без съмнение е неправилно и неморално деяние.

Уважаеми господа, обръщаме се към вас с надеждата, че ще направите всичко възможно в съответствие с властта, която упражнявате, за да изразите несъгласието си с политиката на правителството и в крайна сметка да поправите тази несправедливост. Не само нашите общности, но и всички жители на видинския регион ще ви бъдат благодарни за отстояване на техните интереси.

Умоляваме ви да не се колебаете да се свържете с нас, ако имате конкретни въпроси, или изявите желание за близко сътрудничество, което е според нашите възможности. Ние сме готови да помагаме.

Оставаме в молитвено бдение, както Светото Писание ни учи в Първо послание към Тимотей 2:1-2:

*И тъй, увещавам, преди всичко, да отправяте молби, молитви, прошения, благодарения за всичките човеци,            за царе и за всички, които са високопоставени, за да поминем тих и спокоен живот в пълно благочестие и сериозност.*

С уважение,

Православна общност – Йеромонах Максим

Католически свещеник – Отец Пламен Гечев

Протестанска общност – Пастор Крум Крумов

                                           Пастор Явор Костов

                                           Пастор Павел Михайлов

                                           Пастор Марин Борисов

                                           Пастор Райко Цеков

                                           Пастор Мирослав Тончев

            Лице за контакт: Пастор Крум Крумов

                                          Видин 3700; ул. „Дунавска“ 56; ап. 26

                                               тел. 0898 515862